Ο **Ζυλιέν Ρεζίς Πωλ Εσκυντέ** (γαλλικά: *Julien Régis Paul Escudé*, γεννημένος στις 17 Αυγούστου 1979) είναι Γάλλος πρώην επαγγελματίας ποδοσφαιριστής, ο οποίος αγωνίστηκε ως κεντρικός αμυντικός, καθώς και ως πλάγιος αμυντικός.

Έπειτα από την καθιέρωσή του με τα χρώματα της Ρεν, στη συνέχεια, μεταγράφηκε σε συλλόγους του εξωτερικού, όπως οι Άγιαξ και Σεβίλλη, της οποίας και αποτέλεσε βασικό στέλεχος κατά τη διάρκεια περιόδου στην οποία ο σύλλογος κατέκτησε, συνολικά, έξι τίτλους, συμπεριλαμβανομένων δύο Κυπέλλων ΟΥΕΦΑ (πραγματοποίησε, συνολικά, 237 επίσημες συμμετοχές αγωνιζόμενος με τα χρώματα του συλλόγου).

Συλλογική Καριέρα
-----------------

### Γαλλία / Άγιαξ

Γεννημένος στη Σαρτρ, ο Εσκυντέ ξεκίνησε την επαγγελματική καριέρα του αγωνιζόμενος για λογαριασμό της ΑΣ Κάννες, με την οποία και αγωνίστηκε για διάστημα μίας σεζόν στη δεύτερη κατηγορία. Στις 26 Ιουλίου 1999, έπειτα από σταθερά καλές εμφανίσεις, ο ηλικίας 20 ετών αμυντικός μεταγράφηκε στη Σταντ Ρενναί ΦΚ, ομάδα της Λιγκ 1, προπονητής της οποίας ήταν ο νεαρός Πωλ Λε Γκεν, όπου και, σταδιακά, εξελίχθηκε σε παίκτη υψηλού επιπέδου, πραγματοποιώντας, συνολικά, περίπου 150 επίσημες συμμετοχές.

Κατά τη διάρκεια της θερινής μεταγραφικής περιόδου του 2003, ο Εσκυντέ υπέγραψε συμβόλαιο συνεργασίας με τον Άγιαξ, πετυχαίνοντας, συνολικά, έξι τέρματα κατά τη διάρκεια των δύο πρώτων του σεζόν στην Άμστερνταμ Αρένα και κατακτώντας το πρωτάθλημα της Ερεντιβίζιε κατά την πρώτη σεζόν του. Τον Αύγουστο του 2005, έπειτα από μία ήττα σε αναμέτρηση με αντίπαλο την Φέγενορντ, απώλεσε την εμπιστοσύνη του προπονητή του συλλόγου, Ντάνι Μπλιντ, ενώ, έκτοτε, ουδέποτε αγωνίστηκε εκ νέου με τα χρώματα της ολλανδικής ομάδας.

### Σεβίλλη

Τον Ιανουάριο του 2006, ο Εσκυντέ μεταγράφηκε στην ισπανική Σεβίλλη ΦΚ, έναντι ποσού της τάξεως των €1,5 εκατομμυρίων. Στις 11 Φεβρουαρίου του 2006, πραγματοποίησε το ντεμπούτο του στη Λα Λίγα, εισερχόμενος ως αλλαγή για χρονικό διάστημα εννέα λεπτών κατά τη διάρκεια νίκης με σκορ 4-0 επί της, επίσης ανδαλουσιανικής, Κάδιθ ΚΦ, ενώ, την αμέσως επόμενη αγωνιστική, αγωνίστηκε σε ολόκληρη τη διάρκεια εντός έδρας νίκης με σκορ 1–0 επί της Θέλτα Βίγο.

Ο Εσκυντέ κατέστη βασικό στοιχείο της αμυντικής γραμμής της ομάδας κατά τη διάρκεια των αμέσως επόμενων ετών, βοηθώντας την να φτάσει στην κατάκτηση, συνολικά, πέντε τίτλων (αγωνίστηκε στον τελικό του Κυπέλλου ΟΥΕΦΑ της σεζόν 2005-06, μία νίκη με σκορ 4-0 επί της αγγλικής Μίντλεσμπρο). Η σημασία της παρουσίας του εντός του συλλόγου αυξήθηκε περαιτέρω, έπειτα από μακροχρόνιο τραυματισμό ο οποίος ταλαιπώρησε τον αρχηγό της ομάδας, Χάβι Ναβάρο, ωστόσο, και ο ίδιος, παρέμεινε εκτός αγωνιστικής δράσης για μεγάλο χρονικό διάστημα κατά τη διάρκεια της σεζόν 2007-08, λόγω προβλήματος στον βουβώνα– ο σύλλογος ολοκλήρωσε την σεζόν τερματίζοντας στην πέμπτη θέση του βαθμολογικού πίνακα του πρωταθλήματος, με συνέπεια να μην καταφέρει να προκριθεί για το ΟΥΕΦΑ Τσάμπιονς Λιγκ.

Στις 25 Ιουλίου 2012, ο Εσκυντέ υπέγραψε συμβόλαιο συνεργασίας διάρκειας δύο σεζόν με την τουρκική Μπεσίκτας.

Στις 3 Σεπτεμβρίου 2014, καθώς το συμβόλαιο συνεργασίας του με τον τουρκικό σύλλογο είχε ολοκληρωθεί, γνωστοποίησε την απόσυρσή του από την ενεργό δράση, παρά το γεγονός πως είχαν προηγηθεί επαφές με την πρώην ομάδα του, Σταντ Ρενναί. Ωστόσο, ο ίδιος προτίμησε να «σταματήσει την κατάλληλη στιγμή, έπειτα από 15 χρόνια συνεχόμενης αγωνιστικής παρουσίας».

Διεθνής Καριέρα
---------------

Τον Μάρτιο του 2005, ο Εσκυντέ κλήθηκε στην Εθνική Γαλλίας, ενόψει δύο προκριματικών αναμετρήσεων του Παγκοσμίου Κυπέλλου του 2006 απέναντι στην Ελβετία και το Ισραήλ, χωρίς ωστόσο να πραγματοποιήσει το διεθνές ντεμπούτο του. Η πρώτη του διεθνής συμμετοχή έλαβε χώρα στις 11 Οκτωβρίου 2006, αγωνιζόμενος ως αριστερός αμυντικός σε αναμέτρηση με αντίπαλο της Νήσους Φερόε για τα Προκριματικά του Ευρωπαϊκού Πρωταθλήματος του 2008– ωστόσο ο ίδιος δεν αποτέλεσε μέλος της αποστολής η οποία συμμετείχε στην τελική φάση.

Στις 18 Νοεμβρίου 2009, στο δέκατο λεπτό επαναληπτικής αναμέτρησης των Πλέι-Οφ των Προκριματικών του Παγκοσμίου Κυπέλλου του 2010 απέναντι στην Ιρλανδία, ο Εσκυντέ έσπασε την μύτη του, με αποτέλεσμα την άμεση αντικατάστασή του. Εκ νέου, δεν αποτέλεσε μέλος της αποστολής η οποία μετέβη στη Νότια Αφρική.

Προσωπική ζωή
-------------

Ο μεγαλύτερος αδερφός του Εσκυντέ, Νικολά, υπήρξε επαγγελματίας αντισφαιριστής, φτάνοντας έως το *Top 20* της παγκόσμιας κατάταξης των αντισφαιριστών, το 2000. Ο πατέρας του, Πωλ, υπήρξε επίσης ποδοσφαιριστής, αγωνιζόμενος κυρίως για λογαριασμό της Πω ΦΚ.

Κατά τη διάρκεια της θητείας του στη Σεβίλλη, ο Εσκυντέ αγωνίστηκε σε αριθμό αναμετρήσεων φέροντας την ένδειξη *«SQD»* στο πίσω μέρος της εμφάνισής του, το οποίο αποτελεί φωνητικό απόδοση του επιθέτου του.

Διακρίσεις
----------

**Άγιαξ**

* Ερεντιβίζιε: 2003–04
* Ασπίδα Γιόχαν Κρόιφ: 2005

**Σεβίλλη**

* Κόπα ντελ Ρέι: 2006-07, 2009-10
* Κύπελλο ΟΥΕΦΑ: 2005-06, 2006-07
* ΟΥΕΦΑ Σούπερ Καπ: 2006, Φιναλίστ: 2007
* Φιναλίστ Σούπερ Καπ Ισπανίας: 2010

Παραπομπές
----------

1. ↑  (Γαλλικά) «Entreprise Las Sevillanas à Gomer (64420)». *Figaro Entreprises*. Société du Figaro. 19 Δεκεμβρίου 2018. Ανακτήθηκε στις 15 Ιουνίου 2019.   
(Γαλλικά) «Julien Escudé». *BFM Business*. Ανακτήθηκε στις 15 Ιουνίου 2019.
2. ↑  (Αγγλικά) «Julien Escudé». UEFA. Ανακτήθηκε στις 13 Ιουνίου 2013.
3. 1 2  (Αγγλικά) «Clubs reach agreement, Julien Escude signs four year Ajax contract». *Ajax USA*. 17 Ιουλίου 2003.
4. ↑  (Αγγλικά) «Ajax looking to future». Sky Sports.
5. ↑  (Ισπανικά) «El Sevilla se disfrazó de verdugo en el Carnaval». *Diario AS*. 12 Φεβρουαρίου 2006.. Ανακτήθηκε στις 17 Αυγούστου 2016.
6. ↑  (Αγγλικά) «Escude pleased at Sevilla start». Sky Sports. Αρχειοθετήθηκε από το πρωτότυπο στις 13 Ιουλίου 2012. Ανακτήθηκε στις 28 Ιουλίου 2019. CS1 maint: Unfit url (link)
7. ↑  (Αγγλικά) «Sevilla run away with the trophy». UEFA. 11 Μαΐου 2006. Ανακτήθηκε στις 17 Αυγούστου 2016.
8. ↑  (Αγγλικά) «Escude to miss Steaua return». Sky Sports. 29 Οκτωβρίου 2007.
9. ↑  (Γαλλικά) «Escudé du FC Séville au Besiktas». *fifa.com*. 25 Ιουλίου 2012. Αρχειοθετήθηκε από το πρωτότυπο στις 1 Ιουνίου 2015. Ανακτήθηκε στις 28 Ιουλίου 2019.
10. ↑  (Αγγλικά) «La France corrige les Iles Féroé». *L'Express*. 12 Οκτωβρίου 2006.. Ανακτήθηκε στις 17 Αυγούστου 2016.
11. ↑  (Αγγλικά) «Escude out for two weeks». Sky Sports. 19 Νοεμβρίου 2009.
12. ↑  (Αγγλικά) «Kitman: Sevilla's Julien Escude goes phonetic with his SQD shirt». Off The Post. 13 Σεπτεμβρίου 2010. Αρχειοθετήθηκε από το πρωτότυπο στις 24 Οκτωβρίου 2014. Ανακτήθηκε στις 18 Σεπτεμβρίου 2015.

Εξωτερικοί Σύνδεσμοι
--------------------

* (Γαλλικά) Ζυλιέν Εσκυντέ στο L'Équipe Football Επεξεργασία στα Wikidata
* (Γαλλικά) Ζυλιέν Εσκυντέ : Στατιστικά γαλλικού πρωταθλήματος στο LFP.fr

* Προφίλ Ζυλιέν Εσκυντέ στο BDFutbol
* Ζυλιέν Εσκυντέ στην ιστοσελίδα National-Football-Teams.com Επεξεργασία στα Wikidata
* (Αγγλικά) Ζυλιέν Εσκυντέ – Επιδόσεις στις διοργανώσεις της FIFA Επεξεργασία στα Wikidata
* (Αγγλικά) Προφίλ Ζυλιέν Εσκυντέ στο Soccerway